2 San Pédro 2
Chi 'ana cwent chique i tijonel chi xa je t'oronel
1Xui-ri, xak 'o i je aj t'oronel chiquixol i aj Israel winak ujer chi xqui bij chi je ajbil u tzij i Dios, péro ne te are. Xak queje ile, je 'o ni aj tijonel que walij na chixol yix chi xa je t'oronel. Ique, sak laj tzij ni quiqui bij qui ta yix; xui-ri xa coq'uil que oc na chu bixquil i t'orbal tzij, sachbal iwe. Xak quiqui xutuj i Kajwal chi xu toj i quelbal chi sak (quiqui bij na ique chi ire n-tu chac); rumal ile, xak te'et ca pe ni u sachic qui wach. 2Je q'ui que terej na chiquij chu 'onquil i mac atzalal pacha i quiqui 'an ni ique. Rumal i quiqui 'ano-le, c'ax que ch'aw ni winak che i sakil laj be re i Dios. 3I je aj t'oronel, xa rumal ch'acbal qui mer quiqui 'ano, quiqui bij ni t'orbal tzij chiwe. Xui-ri, i sachbal qui wach lic ca pe na piquiwi; i Dios 'ax u bim wi chi quiqui tij ni tojbal mac.
4¿Xataba cu cuy qui mac ique we n-xu cuy ti qui mac i ángel ujer chi xqui 'an qui mac? I ángel-le xe u c'ak bi pa infiérno, xe u tz'apij pa 'ekum; chila je ximtal wi ru' carena, c'a cu rik ni 'ij chi ca 'at na tzij piquiwi. 5Xak i mal laj tak winak ujer che tak i 'ij re i mam Noe, i Dios n-xu cuy ta qui mac ique; xa xu tak li nim laj jab chuwach i jyub ta'aj, camsabal que. Xui i mam Noe xtotajic, junam cu' wukub chic winak chi je 'o ru'. I mam Noe-le, are maja ca pe wi i jab, xe u pixbaj ni'pa i je ajmac chi 'o ni u chac quiqui suc'ba qui c'aslemal. 6Xak i queb tinimit ujer, Sodóma y Gomórra, i Dios xu sach qui wach rumal qui mac i winak. Xe u poroj, lic xe u 'on chaj, c'utbal-re chique i winak wo'or chi ca pe ni c'ax piquiwi we n-quiqui coj ti u 'ij i Dios. 7Xui i mam Lot xtotaj chuwach i 'a'-le rumal i Dios, man 'utz laj winak; ire 'ax ca bison-wi rumal i n-'us taj chi quiqui 'an i mal laj tak winak. 8I 'utz laj mam Lot jekel chiquixol ique, xui-ri 'ij 'ij, ca bisonic are xrilo, are xu ta, ni'pa i n-'us taj quiqui 'ano. 9Chi, cakil wi chi i Dios lic ca tiqui chi qui to'ic chuwach i c'ax ni'pa i qui jachom quib pu'ab ire. Xak ca tiqui chi qui ya'ic pa c'ax conojel ni'pa i n-'us ta quiqui 'ano, quiqui tij ni c'ax tz'akat c'a ca c'un i juício pa q'uisbal 'ij.
10Queje cu 'an ni Dios ile, 'e te le chic-i chique ique chi quiqui 'an tak i qui rayijbal chi n-ch'am taj, xak quiqui yo'ya u 'ij i Kajwal. Lic co qui wach, to' quiqui 'an pacha cacaj ique; n-quiqui xij ta quib chu yo'yaxic i nimak qui 'ij, i nimak qui cho'ab chi n-ca 'iltaj ti qui wach. 11Queje quiqui 'an ique ile, xui-ri, mi ne i ángel chi mas 'o qui 'ij qui cho'ab chiquiwach ique, mi ne ique que qui yo'ya chuwach i Kajwal.
12Péro i achiab-i to' que yo'yan chirij tak i n-queta'am taj wach usuc'. Je pacha chicop chi n-ta qui no'oj; je pacha itzel chicop chi n-ti qui chac, to' 'utz we que chapic, que camsaxic. Queje ique ile, ca sachsax ni qui wach pacha i chicop-le. 13Quiqui tij ni c'ax, rumal i c'ax qui 'anom ique chique i juban chic. Wo'or, i qui quicotemal ique are i to' quiqui 'an 'anok wach tak u rayijbal qui c'ux. Are quiqui mol quib iwu' pa tak nima'ij, lic je ajyol q'uix; to' quiqui 'an i n-'us taj, y lic que quicot chu 'onquil. (Ne te sakil, xa je aj t'oronel.)
14Are quiquil u wach jun ixok, lic quiqui rayij u wach; n-ca rix ta qui c'ux chu 'onquil i qui mac. Xak i winak chi n-kas ta jiquil qui c'ux che i Dios, 'utz quiqui ta i tunbal tzij quiqui bij, y que terej chirij. I je aj t'oronel-le lic u c'amom rib chique quiqui rayij u wach i n-que taj; ique-le, xa pa 'a' que 'e qui q'uisa wi. 15Je 'elnak che i be suc'ulic, je sachnak chic. Qui majom i be n-'us taj, pa xbin wi i ma Balaam ujer, chi u c'ojol i mam Beor. I ma Balaam-le, lic xu rayij i mer, rumal-i, xu min rib chupam i n-'us taj. 16Xui-ri, i ma Balaam xu tij yaj rumal u mac. Xak te'et i u buru xch'awic pacha winak, 'atbal re i ma Balaam chu 'anic i n-'us taj.
17I je aj t'oronel chi que in lap chiwe je pacha ralaxbal ya chakijnak; n-ta co'on-re chiwe. Xak je pacha sutz' chi xa ca c'am bi rumal i tew. I Dios u yijbam jun c'olbal-que, lic 'ekum pa i que ya' wi; n-ta chic quelic lok chila. 18To' nim que ch'awic, péro i qui tzij n-ta co'on-re chiwe. Quiqui bij chi 'utz we qui 'an wach tak i to' quiwaj yix, xak wach tak cu rayij i ch'acul. Rumal i qui tzij-le, que qui t'or i winak chi c'a te je 'elnak chiquixol i je ajmaquib. 19I je aj t'oronel-le quiqui sujuj iwelbal chi sak: "N-ta chic iwajaw piwi," que cha. Péro 'alaj chi n-katzij taj, man ique mísmo 'o na jun cajaw piquiwi; je 'o pu'ab i n-'us taj. Man jun, we u yom rib pu'ab jun chic, 'o 'uri rajaw. 20Queje i winak ile chi qui jachom+ chic quib che i Kajwal Jesucrísto chi Tolke, je 'elnak chic 'uri pu'ab i n-'us taj re u wach i jyub ta'aj. Xui-ri, we co'on panok quiqui ya tan chic quib pu'ab i n-'us taj, que chaptaj tan chic 'uri rumal i qui mac, que 'el 'uri mas ne te 'utz chuwach li ujer. 21Ni'pa i xqui maj te i be suc'ulic, y xa xe tzalij chic che i n-'us taj man xco'taj can i lo'laj tzij yatal chique, mas 'utz 'uri chique ma ta qui jekom i be suc'ulic. 22Are i qui 'anom ique are pacha i tzij-i chi caka bij konojel+ : "Jun tz'i que u bi'a tan chic u xabum canok; xak jun ak, tupu ch'ajom chic rij, xa que u mina chic rib pa xo'ol."